Այժմ քաղաքի բոլոր կողմերից գալիս էին նրա հաճախորդները. կույսեր և այրիներ, երիտասարդ աղջիկներ և անատամ տատիկներ, աղքատներ և հարուստներ, մելամաղձոտներն ու կասկածամիտները գալիս էին այստեղ՝ ձգտելով իմանալ, թե ճակատագիրը նրանց ինչ է բերելու: Բազմաթիվ հարցերով էին գալիս, հարցերին կամ մասնակի պատասխաններ էին ստանում, կամ էլ նորերն ավելացրած' հեռանում էին: Ոմանք իրենց շնորհակալությունը հայտնելու կամ ճակատագրին կաշառելու հույսով մեծ փողեր էին տալիս, բայց կային մարդիկ, որ մի գրոշ էլ չէին տալիս: Ինչքան էլ տարբեր լինեին, միևնույն է, մի ընդհանրություն ունեին հաճախորդները, առանց բացառության բոլորը կանայք էին: Այն օրվանից, երբ Բանու մորաքույրն իրեն գուշակ էր հայտարարել, երդվել էր, որ երբեք տղամարդ հաճախորդ չի ունենա: Այդ ընթացքում, սկսած արտաքին տեսքից, Բանու մորաքույրը շատ բան էր արմատապես փոխել: Գուշակության կարիերայի սկզբում տանը շրջում էր ուսին անփութորեն նետած նախշազարդ շալերով: